dr. Kerekes Pál

SELF-PUBLISHING

Az ön-menedzselésű független könyv
irodalmi és kiadói modellje

Kossuth Kiadó

Tartalom

I. Self-publishing fogalma

Irodalmi és üzleti jellegű self-publishing megközelítések

Self-publishing magyar definíció

Önvallomás: hogyan határozza meg magát egy self-publishing író?

Belépő gondolatok: self-publishing kezdőknek, dióhéjban

Self-publishingról: használati útmutatók, kézikönyvek. A jelen tanulmány célja, munkamódszere

II. Könyv-cunami vagy új irodalmiasság?

Self-publishing fogalmak

Túl az egymillió eladott példányon – self-publishing pionír véleménye

Text-inkubátorban születnek a sikerkönyvek?

Üzletember vagy művész a self-publishing szerző?

Sikeres self-publishing író receptje

III. Self-publishing, az örömírás (motivációs összefoglaló)

Üzleti merevség nélkül

Text-médiátorok csatasorban

Az első self-publishing kreátor: Gutenberg?

Gutenberg átértelmezések itthon és a self-publishing irodalomban

IV. Univerzumból „dokuverzum”: korai számítógépes könyv-értelmezés.  

Dynabook, olvasást és alkotást összekapcsoló idea

Az ingyen könyv mítosza és a self-publishing kapcsolata

V. Self-publishing: informatikai vagy könyvészeti projekt?

Iparági számadatok

Az írás, mint köztevékenység

A generálkönyv álma

Olvasó és író: oldódó szerepek

Könyv túltermelés kontra szellemi kalandozás

VI. Magánkiadás-visszatekintő: self-publishing és a szerzői kiadás különbözősége

Kis self-publishing történet

Elutasított híres könyvek és szerzők

Egy Deák Ferenc könyvsztori: korai self-publishing eset

Self-publishing imidzs, Amazon szerzőség cégér

Self-publishing és magánkiadás: jellemző különbözőségek

VII. A Papírember – egy XX. századi self-publishing könyv története.

VIII. Open access és a self-publishing

Egy korai open access kísérlet: Goethe is felveti és elemzi a lehetőséget

Tudományos publikálás: szakmaiság garanciája a különböző kiadói modellekben

IX. Hunniás… Egy self-publishing eset a pre-Facebook korból

X. Hogyan működik a self-publishing a gyakorlatban?

Általános gyakorlat

Self-publishing marketingről – csodaszer tanácsok nélkül

A self publishing könyv feltöltésének folyamata

Globális self-publishing portálok

Hazai és globális köz-kultúra gyakorlat; könyvtár és a self-publishing

Self-publishing szkepticizmus, self-publishing etikai kódex

XI. Smashwords: a self publishing csúcs portálja, egyéb kiadók, magyar portál

Tanácsok íróknak, költőknek: miért érdemes publikálni függetlenként

Publio, a magyar self-publishing portál. Más magyar self-publishing kiadók

XII. Self-editing, könyvfelújítás, kézirat-feldolgozás e-könyvre

XIII. Self-publishing manifesztum

A független szerző manifesztuma (Mark Coker)

Magyar self-publishing hitvallás

Gyakorló és sikeres self-publishing szerzők mennyiségi krédójai; írásszoftverek

Self-publishing trénerek: hasznos vagy pénzkidobás? Booktrope, a team-kiadás

XIV. Írás és kiadás helyett: könyvkeletkeztetés; start-up könyvmenedzsment

A nulláról indulva öt nap alatt kész. Book Sprints

Start-up és a self-publishing

XV. Kindle Worlds és a Kindle Scout self-publishing programok

Könyvírás irodalmi sablon alapján: Kindle Worlds

Kiadók helyett regény-felderítők: Kindle Scout

XVI. Self-publishing ökonómia, a független könyvkiadás üzleti modellje

Self-publishing jövedelmek, szerzői jutalékok

Kifizetés, adózás nemzetközi és hazai portálok jutalékos gyakorlata  

Szerzői jogok a self-publishing portálokon

Self-publishing üzleti modell

XVII. Self-publishing idea

XVIII. Irodalom

Magyar nyelvű írások

Ingyenes angol nyelvű self-publishing tanácsadók, útmutatók (e-könyvek)

XIX. Self-publishing blogok, könyv-trénerek; magyar sikerlistás self-publishing könyvek

XX. Self-publishing infografikák

Self-Publishing kontra hagyományos könyv

Miért érdemes írni self-publishing kötelékben?

Self-publishing számokban

A self-publishing folyamat

A self-publishing előnyei

Tíz ok, amiért érdemes belevágni a self-publishingbe

Self-publishing könyves statisztkák

Amit elutasítottak, mégis világsiker lett

A könyvkiadás – beleértve az elektronikus publikálást is – négy lehetséges módja (tradicionális, self-publishing A-B, közösségi) 

Német nyelvterület self-publishing helyzete (2013)

Mit kell tudni a self-publishingről – az alapok

I.
Self-publishing fogalma

„Eljön az idő, ezt 2020-ra gondolom, amikor a teljes könyvpiac ötven százalékát a self-publishing könyvek teszik ki”{1} – állítja Mark Coker, a legnagyobb globális self-publishing portál, a Smashwords alapítója és üzemeltetője. Ha ennek az elvi megállapításnak a számadatokra vetített tényszerűségét vizsgáljuk, akkor nem vitatható, hogy tendenciáit tekintve egyáltalán nem tűnik az idézett jóslat megalapozatlannak. Az elérhető legfrissebb elemzések a 2014-es év forgalmára vonatkozóan azt mutatják, hogy az Amazonon eladott e-könyvek 33 százalékát már a self-publishing művek adják. Igaz, ezek a tételek csak az összbevétel 20 százalékát generálják.{2} Ha ehhez hozzászámítanánk a free, azaz ingyenesen publikált könyvek számát – ez pedig jelentős, akár a 25-30 százalékot is képviselhet a self-publishing modellben –, akkor már nem is tűnik olyan távolinak Mark Coker prognózisa.

De mit is jelent ez a fogalom: self-publishing? A jelen tanulmány éppen arra vállalkozik, hogy ezt az idegenül, talán néha tudálékosnak, sznobosan modernkedőnek, tanárosan okoskodónak hangzó kifejezést megszólaltassa, a definíció mögé tartalmat adjon. A következő fejezetek célja az, hogy az új írás-nyilvánossági kultúrkört bemutassa, a digitális erőhatások okozta változó szerzői és olvasói magatartásformák egyik leágazását, a self-publishinget feltérképezze.

Irodalmi és üzleti jellegű self-publishing megközelítések

A self-publishing definiálása több szempontrendszer alapján lehetséges. A legmarkánsabban két, totálisan eltérő oldalról lehet a self-publishing jelenséget leírni. Egyrészt, mint írói aktivitást, másrészt, mint üzleti tevékenykedést.

Joanna Penn sztár-író, egyébként az önmenedzselésű könyv teoretikusa, így határozza meg a fogalmat biznisz értelemben: „A szerző úgy kezeli a könyvét, mint kreatív üzleti terméket, amelynek a professzionális menedzselésébe előzetesen befektet. Maga a szerző forgalmazza közvetlenül a művét online kereskedelmi portálokon. A szerző jövedelme közvetlenül a könyv eladásából keletkezik, a teljes folyamatban az egyetlen közvetítő elem kizárólag a kereskedő portál.”{3}  

Irodalmi vonatkozásban a self-publishingről így vélekedik az egyik legnagyobb hatású self-publishing esszé szerzőpárosa: „A tradicionális könyvkiadás sokféle érdek harca alatt áll. Az író számára ez nem igazán megfelelő alkotói légkör. A self-publishing kialakulása és elterjedése a legjobb valami, ami az idők folyamán valaha történt az írókkal. Ide illik, amit Marilyn Monroe mondott: alkalomadtán a klassz dolgok is szétesnek, hogy a még pazarabbak összeálljanak.”{4}

A 2014-es Londoni Könyvvásár kiemelt témája volt a self-publishing. Itt már megjelenik egy olyan szemlélet, amely az üzleti-irodalmi definiálhatóságot túlhaladottnak tartja, és az értelmezések területén új fordulatot javasol. Az Amazon illetékes vezetője egész egyszerűen azt tartaná helyesnek, ha fokozatosan kivezetnék a self-publishing fogalmat. „Tíz év múlva már aligha beszélhetünk szerzői könyv-menedzselésről. Az írók pontosan ismerik majd a lehetőségeiket, hogy miképp érhetik el az olvasóikat” – vallja Jon Fine. Majd így fűzte tovább Twitteren a gondolatot: ”Mi vagyunk az okozói a könyv cunaminak. Óriási probléma, hogy megnőtt a száma a publikált írásoknak. A legnagyobb kihívás most számunkra, kiadóknak, tartalom-kereskedőknek, IKT-cégeknek, forgalmazóknak, hogy helyet találjunk a közzétett szerzeményeknek. A művek felfedezhetőségének, megismertetésének, elérhetőségének megszervezése a jövő nagy könyves feladata.”{5}

Self-publishing magyar definíció

A self-publishing az elektronikus könyvkultúra új jelensége. Ebben az informatikai konstrukcióban a szerző maga tölti fel művét egy online könyváruházba, és egyedül dönt a mű további sorsáról. Szándékainak és ízlésének megfelelően határozza meg az árat, a kiadás lokalizációját (Magyarországon vagy más globális portálokon is árulják-e), a mű formai jegyeinek főbb elemeit. Egész konkrétan kimondható, hogy a publikálásra szánt művet közvetlenül az író juttatja el az érdeklődőknek, saját tartalmi és üzleti felelősségére. Az író és az olvasó kettőse közé harmadik fél – kiadó, egyéb tartalom-organizátor – nem kapcsolódik. A szerző által végigmenedzselt könyvpályán professzionalitást igénylő feladatokra – borítótervezés, lektorálás, korrektúra, marketing üzletmenet, hálózati promóció – megbízást kaphatnak szakemberek, specialisták is az alkotó üzleti felkérésére. A self-publishing nem kizárólag digitális publikálás, az eredetileg elektronikusan közzétett írásműből készülhetnek az igények szerint meghatározott példányszámú nyomtatott variánsok is. Fordítva is igaz: nyomtatott könyv újratervezése, régi kiadványok felélesztése digitális verzióra szintén lehet (legális remake, remix)  self-publishing aktivitás.

Önvallomás: hogyan határozza meg magát egy self-publishing író?

Orna Ross regényíró, kiadói szakember, self-publishing iniciátor – akit beválasztottak az angol kiadók 100 legbefolyásosabb személyiségének rangsorába – blogbejegyzésében igyekszik meghatározni, hogy ki tekinthető egyáltalán self-publishing szerzőnek. Az alábbi pontokat adja meg, mint fő jellegzetességeit a független írónak:

Már legalább egy self-pulishing konstrukciójú könyvvel rendelkezik.

A self-publishing nem azt jelenti, hogy az ebben a szisztémában publikáló szerző nem veszi igénybe professzionális könyves szakemberek (szerkesztő, korrektor, grafikus, lektor, stb.) munkáját. A jó könyv és az olvasó érdekében minden eszközt igénybe lehet venni. Törekedni kell a partnerkapcsolatokra a hagyományos kiadókkal, együtt kell működni minden szakemberrel. Ugyanakkor erősíteni kell azt a tendenciát, amelynek értelmében egyre többen fogadják el: az író szerzői státusza folyamatosan bővül a kreatív igazgató feladatköreivel is.

A szerződéses kapcsolatai a self-publishing írónak, függetlenül attól, hogy gyakran baráti, rokoni közreműködésről van szó, minden esetben papíron rögzítettek, érvényes szerződés formájában. A szóbeli egyezséget kerülni kell.

A self-publishing író felismeri és tudomásul veszi, hogy a hagyományostól eltérő tevékenysége hozzájárul a könyvkiadói struktúra átalakulásához. Ez abban áll döntően, hogy a szerző nem kizárólag a mű erőforrása, mai kifejezéssel élve, tartalomszolgáltatója, hanem egyben a könyv kreatív igazgatója is.

A függetlenségtől önérzettel telten vállalja a státuszát a self-publishing író. Minden kooperáció, tartalmi és üzleti együttműködés során világossá teszi, hogy a saját előnyére és hasznára dolgozik, valamint más self-publishing író javára.{6}

A témában még további információforrásokat nyújt a könyv Self-publishing manifesztumok fejezete is.

{1} Susan Lulgjuraj: Smashwords’ Mark Coker delivers keynote at Self-Publishing Book Expo. Teleread, 2014. nov. 24. Elérhetőség: http://www.teleread.com/smashwords/smashwords-mark-coker-deilvers-keynote-self-publishing-book-expo 

{2} January 2015. Author Earnings Report. In: Authorearningsreport.com Elérhetőség: http://authorearnings.com/report/january-2015-author-earnings-report

{3} Joanna Penn: On Writing, Publishing, Book Marketing and Creative Entrepreneurship! Feb 2015 Edition! 28. old. Elérhetőség: http://s3.amazonaws.com/Author2zero/Author20Blueprint_010215.pdf 

{4} Guy Kawasaki – Shawn Welch: APE. Author, Publisher, Enerpreneur. How to Publish a Book.Nononina Press, 2015. 2. fejezet, Summary.

{5}Amazon’s Vision for the Future of Self-Publishing. Digital Book World. 2014. ápr. 7. Elérhetőség: http://www.digitalbookworld.com/2014/amazons-vision-for-the-future-of-self-publishing/

{6} Orna Ross: What Is An Indie Author? Self-publishing advice blog, 2013. július. Elérhetőség: http://www.selfpublishingadvice.org/what-is-an-indie-author/